《赠董叔远》
明代·韩上桂

在昔董仲舒，尝脩孔氏书。天人负三策，精彩辉天衢。

武帝见之大惊愕，虽然不任亦不薄。公孙田窦不敢加，会采微言饬礼乐。

出为藩相镇骄王，阐明利谊张宏纲。人言仲舒犹不遇，岂知汉主尊贤良。

千百年来见叔远，渊源学术宁无本。龙当浅濑未能翔，骥局羊肠犹恨蹇。

始信汉主真豪雄，千鸾万凤范围中。读书五车何所用，不如片语合重瞳。

重瞳会合料有时，往日风云倏见之。今上聪明兼好古，临轩往往策英奇。

请君竟入函关去，勿向俗人求盼顾。豫章大木更何施，惟有栋梁堪作遇。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。